หุ้นบวกต่อ7จุด
ตลาดหุ้นเช้าวันที่ 27 ม.ค.เปิดการซื้อขายด้วยความสดใสตามตลาดหุ้นในภูมิภาค ท่ามกลางแรงซื้อหุ้นขนาดใหญ่เข้ามา ส่งผลให้ดัชนีหุ้นบวกต่อเนื่องจากวันก่อน ล่าสุดเคลื่อนไหวบริเวณ 985 จุด เพิ่มขึ้น7.02จุด&nbsp;
27 ม.ค. 2554

ตลาดหุ้นเช้าวันที่ 27 ม.ค.เปิดการซื้อขายด้วยความสดใสตามตลาดหุ้นในภูมิภาค ท่ามกลางแรงซื้อหุ้นขนาดใหญ่เข้ามา ส่งผลให้ดัชนีหุ้นบวกต่อเนื่องจากวันก่อน ล่าสุดเคลื่อนไหวบริเวณ 985 จุด เพิ่มขึ้น7.02จุด 
นักวิเคราะห์ต่างมองแนวโน้มคล้ายกันว่าดัชนียังมีโอกาสปรับตัวขึ้นต่อ หลังไม่มีข่าวร้ายใหม่เข้ามา และบริษัทจดทะเบียน(บจ.) เปิดตัวเลขกำไรสุทธิปี 2553 เป็นไปตามคาดหรือบางแห่งดีเกินคาด  นอกจากนี้ยังมีบทวิเคราะห์แนะนำให้ซื้อหุ้น บริษัทปตท.สำรวจและผลิตปิโตรเลียม(PTTEP) และบริษัทปูนซิเมนต์ไทย(SCC) 
โดยบล.ทิสโก้ แนะนำซื้อหุ้น PTTEP ปรับ ราคาเป้าหมายใหม่อยู่ที่ 240 บาท  จากเดิม 235 บาทหลังผลประกอบการปี 53 เป็นไปตามที่ตลาดคาดไว้ จำนวน 4.15 หมื่นล้านบาท เพิ่มขึ้น 87% และแนวโน้มผลดำเนินงานจะมีอัตราการเติบโตระยะยาว 2% และราคาน้ำมันดิบดูไบระยะยาว 96 เหรียญต่อบาร์เรล ปัจจัยเสี่ยงมาจากราคาน้ำมันและอัตราแลกเปลี่ยนที่ผันผวน 
สำหรับปัญหาโครงการมอนทาราในออสเตรเลีย ผู้บริหารเปิดเผยว่ารัฐบาลออสเตรเลียจะประกาศผลการตัดสินใจว่า PTTEP จะสามารถดำเนินงานโครงการมอนทารา ได้หรือไม่ในต้นเดือนกุมภาพันธ์ ถ้าผลลัพธ์ออกมาดีตามที่ผู้บริหารคาดไว้ เราเชื่อว่าหุ้น PTTEP จะพุ่งขึ้นอย่างมาก เนื่องจากหุ้นถูกกดดันจากประเด็นนี้มาเป็นระยะเวลาหลายเดือนแล้ว ล่าสุด ราคาหุ้นPTTEP ซื้อขายบริเวณ 160.50บาท บวก 1 บาท
สำหรับหุ้น SCC  บล.ทิสโก้ปรับลดราคาเป้าหมายมาอยู่ที่ 434 บาท จากเดิมให้ 436 บาท และยังแนะนำให้ “ซื้อ”
บล.ทิสโก้ได้ปรับประมาณการผลประกอบการปี 2554-2555 ลง 3% และ 2% ตามลำดับ เพื่อสะท้อนส่วนแบ่งกำไรจากบริษัทปตท.เคมิคอล( PTTCH) ที่หายไป แต่ส่วนใหญ่น่าจะชดเชยได้ด้วยกำไรที่สูงขึ้นจากบริษัทร่วมและบริษัทร่วมทุนในธุรกิจปิโตรเคมีอื่น ๆ 
ด้าน ปัจจัยเสี่ยงของSCCมาจากเศรษฐกิจโลกและของไทยที่แย่กว่าคาด, การแข่งขันด้านราคาในตลาดในประเทศ, ส่วนต่างราคาผลิตภัณฑ์ปิโตรเคมีและกระดาษที่เบาบาง, ต้นทุนพลังงานที่สูงขึ้น , เงินบาทที่แข็งค่า, ความไม่มีเสถียรภาพทางการเมือง และการเลื่อนการเปิดโรงปิโตรเคมีที่นิคมอุตสาหกรรมมาบตาพุด